**Ministru kabineta noteikumu projekta
"Drošības noteikumi Jaunsardzes centra organizētajās nodarbībās un pasākumos"
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Tiesību akts sagatavots, lai noteiktu drošības pasākumus visās Jaunsardzes centra organizētajās aktivitātēs – gan nodarbībās un pasākumos Jaunsardzē, gan valsts aizsardzības mācības priekšmeta nodarbībās, kas tiek īstenotas izglītības iestādēs, un nometnēs. Tiesību akts stāsies spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts "Drošības noteikumi Jaunsardzes centra organizētajās nodarbībās un pasākumos" (turpmāk – projekts) izstrādāts, izpildot Valsts aizsardzības mācības un Jaunsardzes likuma 19. pantu un Izglītības likuma 14. panta 21. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd drošības pasākumus Jaunsardzes centra organizētajās nodarbībās un pasākumus nosaka Aizsardzības ministra izdoti noteikumi. Valsts aizsardzības mācības un Jaunsardzes likuma izstrādes gaitā, it īpaši ņemot vērā Valsts kontroles viedokli, tika panākta vienošanās, ka drošības prasību noteikšanas jautājums ir plašāks par viena aizsardzības resora kompetenci un būtu regulējams Ministru kabineta noteikumos.Projektā paredzēts noteikt izglītojamā pienākumus, ar kuriem ikvienu bērnu un jaunieti, kurš apgūst valsts aizsardzības mācības priekšmetu vai ir jaunsargs, iepazīstinās divas reizes gadā. Tikpat bieži izglītojamais tiks iepazīstināts ar attiecīgās izglītības iestādes, kur notiek apmācība, iekšējās kārtības un drošības noteikumiem, kā arī operatīvo dienestu izsaukšanas kārtību un mācību vietas evakuācijas plānu. Tas nepieciešams, jo Jaunsardzes nodarbībās vienā izglītības iestādē var piedalīties izglītojamie arī no citām izglītības iestādēm. Projekts paredz, ka ikviena nodarbība un pasākums sākas ar drošības instruktāžu, kur jaunsargu instruktors izglītojamos iepazīstina ar drošības noteikumiem.Projektā noteikta vienota kārtība nodarbību un pasākumu plānošanai, īstenošanai un kontrolei. Svarīgākais aspekts – nedz valsts aizsardzības mācības ietvaros, nedz Jaunsardzē nav pieļaujamas nodarbības vai pasākumi, kas nav iepriekš sagatavoti un izvērtēti. Ikvienai nodarbībai un pasākumam jānotiek atbilstoši izglītības programmai vai izpildot konkrētu mācību uzdevumu. Plānojot nodarbības, tiek vērtēti visi iespējamie riski un mērķtiecīgi novērsti visi iespējamie apdraudējumi izglītojamo veselībai un drošībai. Veicot riska pārvaldības procedūru, tiek noteikts katras nodarbības vai pasākuma riska līmenis. Zemas bīstamības nodarbības un pasākumus īsteno bez papildu saskaņošanas, bet paaugstinātas bīstamības un augstas bīstamības nodarbības tās vadītajam jāsaskaņo. Ļoti augstas bīstamības nodarbības un pasākumus īstenot ir aizliegts. Projektā paredzēts, ka katrai nodarbībai un pasākumam ir norīkots vadītājs, kuram noteikti uzdevumi. Piemēram, pirms nodarbības vai pasākuma tā vadītājs pārbauda visus nodarbības vai pasākuma materiāltehniskos līdzekļus, kā arī ieročus, munīciju un sprādzienu imitācijas līdzekļus, ja tādus plānots izmantot, un tikai pēc šādas pārbaudes dod atļauju sākt nodarbību vai pasākumu. Nodarbības vai pasākuma laikā tā vadītājs citastarp kontrolē minēto priekšmetu izmantošanu un nepieciešamības gadījumā drīkst ierobežot jebkuras personas turpmāku dalību nodarbībā vai pasākumā. Nodarbības vai pasākuma riska līmenis tiek noteikts, jau to plānojot, tomēr jāņem vērā, ka nodarbības vai pasākuma riska līmeni var paaugstināt, piemēram, laika apstākļu izmaiņas. Tādēļ noteikts, ka nodarbības vai pasākuma vadītājs seko līdzi gan laikapstākļiem, gan izglītojamo fiziskajam stāvoklis un citiem apstākļiem un nepieciešamības gadījumā veic izmaiņas nodarbības vai pasākuma riska novērtējumā, attiecīgi nodarbība vai pasākums var tikt uz laiku apturēta vai pat pavisam pārtraukta.Drošības noteikumos noteikta arī izglītojamo un mācībspēku rīcība dažādās neparedzētās ārkārtējās situācijās, kā arī rīcība gadījumos, kad kāds gūst traumu. Noteikumos noteiktas papildu prasības paaugstinātas un augstas bīstamības nodarbību un pasākumu īstenošanai. Noteikts, ka, vadot šādas nodarbības, norises vietā jābūt pieejamam rīkojumam par šādas nodarbības vai pasākuma rīkošanu un ar to saistītajai dokumentācijai, kā arī jābūt fiksētiem datiem par izglītojamo iepriekšējo sagatavotību. Par šādām nodarbībām iepriekš ir informēti gan izglītojamie, gan viņu vecāki. Noteikts, ka visas augstas bīstamības nodarbības un pasākumus, kā arī izvēlētas paaugstinātas bīstamības nodarbības un pasākumus Jaunsardzes centrs kontrolē. Papildu norādītajam, projekts paredz, ka paaugstinātas vai augstas bīstamības nodarbībā vai pasākumā norīko drošības kontrolieri, kurš var būt atbilstoši sagatavots jaunsargu instruktors, kā arī zemessargs vai profesionālā dienesta karavīrs. Karavīru un zemessargu militārā apmācība ir pietiekama, lai paaugstinātas vai augstas bīstamības nodarbībā vai pasākumā nodrošinātu nepieciešamos drošības pasākumus un kontrolētu šo pasākumu ievērošanu kā no paaugstinātas vai augstas bīstamības nodarbības vai pasākuma dalībniekiem, tā iesaistītā personālsastāva. Karavīri un zemessargi kā atbalsts Jaunsardzes Centram drošības kontrolieru pienākumu izpildē tiks piesaistīti saskaņā ar Nacionālo bruņoto spēku 6.1 panta pirmās daļas 6.punktu un trešās daļas 5.punktu, kā arī Latvijas Republikas Zemessardzes likuma 3.panta 10.punktu, kuros noteikts, ka Nacionālie bruņotie spēki un Latvijas Republikas Zemessardze sniedz atbalstu jaunatnes izglītošanai valsts aizsardzības jomā.Ņemot vērā šo nodarbību specifiku, noteikumi vēl papildus regulē nodarbības poligonā vai šautuvē un šaušanas nodarbības vispār, kā arī nodarbības, kurās tiek izmantoti sprādzienu imitācijas līdzekļi, un nodarbības augstumā un atklātās ūdenstilpnēs.  |
|  3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija un Jaunsardzes centrs.  |
| 4. | Cita informācija | Projekta izpildi Aizsardzības ministrija nodrošinās tai piešķirto budžeta līdzekļu ietvaros. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē, vai varētu ietekmēt | Projekts skar līdz 8000 jaunsargu un skolēnus, ka apgūst valsts aizsardzības mācību, tajā skaitā piedalās valsts aizsardzības mācības nometnēs.  |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti  | Izsludināšanai Valsts sekretāru sanāksmē iesniegti Ministru kabineta noteikumi par valsts aizsardzības mācības nometņu organizēšanu, kā arī Ministru kabineta noteikumi par valsts aizsardzības mācības izglītojamo un jaunsargu veselības aprūpi. |
| 2. | Atbildīgā institūcija | Aizsardzības ministrija |
| 3.  | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvji varēs līdzdarboties projekta izstrādē pēc tā publiskošanas Aizsardzības ministrijas tīmekļvietnē [www.mod.gov.lv](http://www.mod.gov.lv). Minētajā tīmekļvietnē tiks publicēts paziņojums par līdzdalības iespējām Projekta izstrādes procesā saskaņā ar Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”. |
| 2. | Sabiedrības līdzdalība projekta izstrādē | Paziņojums par sabiedrības līdzdalības iespējām noteikumu projekta izstrādes procesā 2020. gada 12. februārī ievietots Aizsardzības ministrijas tīmekļvietnē (<https://www.mod.gov.lv/lv/nozares-politika/sabiedribas-lidzdaliba/sabiedriskas-un-publiskas-apspriesanas>)Sabiedrības pārstāvji varēja izteikt savu viedokli par projektu rakstveidā pēc tā publiskošanas minētajās tīmekļvietnē. |
| 3. | Sabiedrības līdzdalības rezultāti | Sabiedrības pārstāvju viedokļi par projektu netika saņemti.  |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, Jaunsardzes centrs.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts pārvaldes institucionālā sistēma netiek mainīta. Jaunas iestādes vai jaunas struktūrvienības netiek veidotas, nav paredzēts likvidēt vai reorganizēt esošās institūcijas. Projekta izpilde tiks nodrošināta esošo cilvēkresursu ietvaros. |
| 3. | Cita informācija | Nav. |

Ministru prezidenta biedrs,

aizsardzības ministrs Artis Pabriks

Liepiņa, 67335013

liene.liepina@mod.gov.lv